Vlčan, Samuel, minister pôdohospodárstva a rozvoja vidieka SR (2022-12-01):
Vážený pán predsedajúci, vážené panie poslankyne, páni poslanci, ďakujem za otázku pánovi poslancovi Svrčekovi. Ministerstvo pôdohospodárstva a rozvoja vidieka si je vedomé nízkej potravinovej sebestačnosti, hlavne v zelenine, ovocí, v produkcii mäsa a mliečnych výrobkov, a my tento problém riešime komplexne. My sme pripravili krátko po mojom nástupe do pozície ministra pôdohospodárstva strategický materiál, ktorý hovorí o rozvoji slovenského agropotravinárskeho sektoru s výhľadom až do roku 2035. Tento materiál sme schválili na vláde v decembri minulého roku. Slovensko doteraz takýto koncepčný materiál pre poľnohospodárov, prvo-, druhospracovateľov a potravinárov doteraz vo svojej histórii nemalo a tento materiál jasne popisuje to, ktoré oblasti sú rozvoja schopné, ktoré vertikály potravinové máme funkčné, ktoré vieme doplniť, ako čo najefektívnejšie buď regulačnou, alebo intervenčnou stratégiou podporiť rozvoj vertikál a produkciu domácich slovenských potravín. Práve s ohľadom na túto efektivitu investícií a nastavenia pravidiel sme pripravili nové výzvy na podporu potravinárov a konkrétne z podopatrenia 4.2. My sme pôvodne do tejto výzvy alokovali 170 mil. tým, že sme boli schopní upratať vo fondoch z existujúceho, tzv. starého programového obdobia, ušetrili sme pri revízii fondov a ich výdavkov a výziev z obdobia minulých vlád, povedzme vieme, že „ušetríme“ niečo na tzv. kamiónovej výzve a iných problematických výzvach. Zhromaždili sme tieto prostriedky a zvýšili sme alokáciu práve pre potravinárov zo 170 až na 240 miliónov. Ide o historicky bezprecedentne najvyššiu podporu v jednej výzve pre potravinárov, ktorá doteraz na Slovensku nebola. My sme mali prihlásených mnoho dobrých projektov a tú hranicu alokácie sme nastavili tak, že všetky potravinárske projekty, ktoré splnili formálne požiadavky a dosiahli aspoň 55 bodov, teda sú životaschopné, budú uspokojené. Takže týmto spôsobom sa snažíme riešiť konkurencieschopnosť našich potravinárov. Tieto projekty sú orientované predovšetkým do zvýšenia efektivity energetickej, do automatizácie. To všetko prinesie úspory na strane potravinárov, aby boli konkurencieschopní, aby vedeli zdravé slovenské potraviny za primerané ceny dostať na pulty predajní pre slovenských spotrebiteľov. Samozrejme, riešime aj akútne problémy, ktoré máme v sektore potravinárstva z dôvodu energetickej krízy. My sme začiatkom tohto roka poskytli do sektora 8 mil. eur na kompenzáciu energeticky náročných prevádzok. My sme práve včera uzavreli ďalšiu výzvu s alokáciou 10 mil. eur, lebo viac nám kapitola rozpočtu neumožňuje. Je nám jasné, že sa tam prihlásili žiadatelia s celkovou požiadavkou až 32 mil., avšak verím, že kombinácia týchto podpôr nám pomôže zastabilizovať potravinárov, zvýšiť ich konkurencieschopnosť. Keď hovorím o potravinároch, tak si dovolím upozorniť aj na opatrenia, ktoré pripravujeme na podporu tzv. špeciálnej rastlinnej výroby a okrem iného aj skladov, na čo otvoríme výzvu začiatkom budúceho roka od 2. januára špeciálnu rastlinnú výrobu, lebo mnoho potravinárov má aj certifikáciu v tejto oblasti. Tá alokácia bude 16,3 milióna. Ďakujem, skončil som.